b'\n_START_ARTICLE_\nThe Adventurers\n_START_PARAGRAPH_\nThe Adventurers on yhtye, joka perustettiin vuonna 1962 Ruotsissa. Sen alkuper\xc3\xa4iseen kokoonpanoon kuuluivat Johnny Lundin (soolokitara), Christer Hedin (rytmikitara), Olle Nordstr\xc3\xb6m (bassokitara) ja Kurt Mattson (rummut). Laulusolistina oli Lenne Broberg._NEWLINE_Kun yhtye vuonna 1963 tuli kiertueelle Suomeen, kiinnitti Erik Lindstr\xc3\xb6m sen levy-yhti\xc3\xb6\xc3\xb6ns\xc3\xa4 Finndisc. Kes\xc3\xa4ll\xc3\xa4 1963 yhtye levytti kappaleen "The Wind", joka on paremmin tunnettu Helena Siltalan esityksen\xc3\xa4 nimell\xc3\xa4 "Tuuli tuo, tuuli vie". Singlen B-puolella oli "Sait multa kukkaset toukokuun" (Greensleeves). Letkajenkkakuumeen noustessa The Adventurers oli hyvin ajan tasalla ja levytti ensimm\xc3\xa4isen jenkkasinglens\xc3\xa4 Kukkuva kitara / Letkajenkka. N\xc3\xa4in voi ruotsalaisen yhtyeen sanoa olleen melkoisesti "vastuussa" letkajenkkavillityksen levi\xc3\xa4miseen Suomessa. Vuoden lopulla yhtye olikin suosionsa huipulla._NEWLINE_Kun Lenne Broberg l\xc3\xa4hti armeijaan, h\xc3\xa4nen tilalleen tuli laulusolistiksi norjalainen Jan Rohde. H\xc3\xa4n ja The Adventurers levyttiv\xc3\xa4t vuonna 1963 singlen Doin\' The Jenka, josta tuli suuri menestys ja oli vuonna 1964 ykk\xc3\xb6sen\xc3\xa4 levymyyntitilastoissa. Seuraavat menestyj\xc3\xa4t olivat At The Jenka Show ja Finnjenka. _NEWLINE_Kun Jan Rohde vuonna 1966 palasi Suomeen, oli yhtyeen tyyli muuttunut progressiivisen rockin suuntaan. Er\xc3\xa4\xc3\xa4ll\xc3\xa4 keikalla Pohjanmaalla tapahtui, ett\xc3\xa4 sek\xc3\xa4 Jan ett\xc3\xa4 yhtyeen rumpali saivat kylm\xc3\xa4n kylvyn Kyr\xc3\xb6joessa, kun tangovoittoiseen musiikkiin tottunut yleis\xc3\xb6 ei ollenkaan pit\xc3\xa4nyt kuulemastaan. _NEWLINE_Vuonna 1981 The Adventurers yritti j\xc3\xa4lleen uutta tulemista mutta nyt suomalaisen iskelm\xc3\xa4n ehdoilla. He \xc3\xa4\xc3\xa4nittiv\xc3\xa4t LP-levyllisen rautalankaversioita suomalaisista hittikappaleista, kuten "Liljankukka", "Aamu toi, ilta vei" ja "Tahdon olla sulle hell\xc3\xa4". Levy ei kumminkaan menestynyt v\xc3\xa4\xc3\xa4r\xc3\xa4n ajoituksen vuoksi. Jan Rohde vieraili s\xc3\xa4\xc3\xa4nn\xc3\xb6llisesti Suomessa erilaisissa 1960-luvun nostalgiatapahtumissa.'